
Tisztelt Képviselő-testület!

2026. március 23. napján Polai Péter 8825 Miháld Ady utca 9. szám alatti lakos azzal a kérelemmel fordult Miháld Község Önkormányzatához, hogy a tulajdonában álló 098/1 helyrajzi számú területére az Önkormányzat biztosítson bejárást a tűzoltóság területén keresztül, valamint az állatainak egy 5 méteres sáv elkerítését, melyen a lakóhelye (468 hrsz. természetben: 8825 Miháld, Ady utca 9.) és az említett terület között járhatnak.

A 098/1 helyrajzi számú terület Polai Péter tulajdonában áll, mely terület közvetlen közútkapcsolattal nem rendelkezik („úttalan telek”). Az egyik szomszéd telek Miháld Község Önkormányzata tulajdonában álló 469/2 helyrajzi számú, a természetben 8825 Miháld, Ady utca 11. szám alatt található ingatlan, mely vonatkozásában a kérelmező az átjárás biztosítását kéri.

A szomszédos telkek közötti átjárást a Polgári Törvénykönyvben (a továbbiakban: Ptk.) foglalt szabályoknak megfelelően a telki szolgalom biztosítja.

Ptk. 5:160 § (1) Telki szolgalom alapján az ingatlan mindenkori birtokosa átjárás, vízellátás, vízelvezetés, pince létesítése, vezetékoszlopok elhelyezése, épület megtámasztása céljára vagy az ingatlan mindenkori birtokosa számára előnyös más hasonló célra más ingatlanát meghatározott terjedelemben használhatja, vagy követelheti, hogy a másik ingatlan birtokosa a jogosultságából egyébként folyó valamely magatartástól tartózkodjék.
(2) Ha valamely föld nincs összekötve megfelelő közúttal, a szomszédok kötelesek tűrni, hogy az ingatlan mindenkori birtokosa földjeiken átjárjon.
Ptk. 5:161 (1) A telki szolgalom szerződéssel való létesítésére az ingatlan haszonélvezetének alapítására vonatkozó szabályokat kell megfelelően alkalmazni.
Ptk. 5:162 (1) A szolgalom gyakorlása nem vezethet mások, különösen a szolgalommal terhelt dolog használója jogainak szükségtelen sérelméhez.
A szolgalmi jog bejegyzésének vannak költségei. Az útszolgalmi jog bejegyzésének menete a szolgalmi jogot alapító szerződés megkötésével (ügyvéd által ellenjegyezve) kezdődik. Amennyiben a telek egy meghatározott részén történik az átjárás akkor földmérő által készített, záradékolt vázrajz beszerzése is szükséges. Ezeket a dokumentumokat kell benyújtani az illetékes földhivatalhoz. Továbbá az ingatlan-nyilvántartásba való bejegyzésnek is vannak költségei.
Ha azonban egy föld nincs összekötve megfelelő közúttal, a szomszédok kötelesek megengedni, hogy a földjeiken keresztül az ingatlan tulajdonosa átjárjon. Ez nem jelent korlátlan jogot, csak a szükséges mértékig lehet használni a szomszéd területét. Ebben az esetben a szolgalmi jog a jogszabály erejénél fogva jön létre. Ettől függetlenül a felek megállapodhatnak a szolgalom részletes szabályaiban.
Fontos, hogy a szolgalom gyakorlása nem teheti lehetetlenné vagy túlzottan megterhelővé a szolgáló telek használatát és nem akadályozhatja a telek tulajdonosát a saját ingatlanának rendeltetésszerű használatában. A szolgalmi jog nem jelentheti a tulajdonjog részjogosítványainak szinte teljes körű átengedését. A szolgalom célja nem lehet olyan kizárólagos és általános jellegű területhasználat, amely alapján az uralkodó telek mindenkori birtokosa a szolgáló teleknek az uralkodó telekkel szomszédos részét általános jelleggel és kizárólagosan birtokolhatja, használhatja. Így a szolgalmi jog keretében nem megalapozott meghatározott sáv lekerítése.
Az említett terület szomszédságában azonban több ingatlan is található, mely telkekről szintén megközelíthető lenne a terület, másik ingatlanról egyszerűbben is, tehát nem kizárólagosan az Önkormányzat tulajdonában álló területről lehet csak megközelíteni a 098/1 helyrajzi számú ingatlant. Továbbá Polai Péter a kérelmében nem kérte szolgalmi jog bejegyzését, illetve nem határozta meg pontosan, hogy az ingatlan mely részét, milyen mértékben kívánja használni a területére történő bejáráshoz.

Kérem a Tisztelt Képviselő-testületet, hogy az előterjesztést megtárgyalni és az alábbi határozati javaslatot elfogadni szíveskedjék!



Miháld, 2026. május 5.

Bakonyi Kornél s.k.
                                                                                                           polgármester


Határozati javaslat 1
Miháld Község Önkormányzata Képviselő-testülete úgy dönt, hogy Polai Péter 8825 Miháld, Ady Endre utca 9. szám alatti lakos kérelmében foglaltaknak - mely szerint a 098/1 helyrajzi számú területét a 468 helyrajzi számú területről (8825 Miháld, Ady utca 9.) az Önkormányzat tulajdonában álló 469/2 helyrajzi számú területen keresztül közelítse meg - nem ad helyt, mivel az ingatlan más telekről is megközelíthető.
Határidő: azonnal
Felelős: Bakonyi Kornél polgármester

Határozati javaslat 2
Miháld Község Önkormányzata Képviselő-testülete hozzájárul ahhoz, Polai Péter 8825 Miháld, Ady Endre utca 9. szám alatti lakos a tulajdonában álló 098/1 helyrajzi számú területét a 468 helyrajzi számú területről (8825 Miháld, Ady utca 9.) közvetlen útkapcsolat hiányában az Önkormányzat tulajdonában álló 469/2 helyrajzi számú területen keresztül közelítse meg, külön megállapodásban foglalt feltételekkel, amelynek költségeit a kérelmező viseli.
A képviselő-testület felhatalmazza a polgármestert a szükséges jognyilatkozatok megtételére.
Határidő: 2026. június 15.
Felelős: Bakonyi Kornél polgármester

